SK Úradný vestník Európskej únie C 188/30

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 188/12

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie v súlade s článkom 9

„PECORINO TOSCANO“

ES č.: IT-PDO-0117-0020-09.07.2004

CHZO ( ) CHOP ( X )

1. Položka špecifikácie, ktorej sa týka zmena a doplnenie:

—  Názov výrobku, — Opis výrobku, —  Zemepisná oblasť, —  Dôkaz o pôvode, — Spôsob výroby, —  Spojenie, — Označenie, —  Vnútroštátne požiadavky, —  Iné (spresniť).

2. Druh zmeny a doplnenia:

—  Zmena a doplnenie jednotného dokumentu alebo zhrnutia, — Zaevidovaná zmena a doplnenie špecifikácie CHOP alebo CHZO, v prípade ktorej nebol uverejnený nijaký jednotný dokument ani zhrnutie, —  Zmena a doplnenie špecifikácie, ktorá nevyžaduje zmenu a doplnenie uverejneného jednotného dokumentu [článok 9 ods. 3 nariadenia (ES) č. 510/2006], —  Dočasná zmena a doplnenie špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006].

3. Zmeny a doplnenia:

3.1. Opis:

Vlastnosti konečného výrobku sú opísané podrobnejšie.

3.2. Spôsob výroby:

Spresňuje sa, že plnotučné ovčie mlieko určené na výrobu syra „Pecorino Toscano“ musí byť surové alebo môže byť tepelne spracované až pasterizované a môže byť obohatené o pôvodné, prírodné alebo vybrané baktérie mliečneho kvasenia.

Spresňuje sa minimálne obdobie zrenia syra.

3.3. Označenie:

V čase uvedenia na trh musia byť bochníky syra s CHOP „Pecorino Toscano“ označené na boku ochrannou známkou. Ochranná známka musí byť vyznačená atramentom na mäkkom syre a vyrazená za tepla na polotvrdom syre. Na vopred zabalených kusoch sa ochranná známka dáva na balenie pod podmienkou, že sa to robí v oblasti pôvodu.

Porciovaný „Pecorino Toscano“ sa môže baliť mimo oblasti pôvodu a na boku musí mať logo syrárne alebo spoločnosti zaoberajúcej sa zrením. Baliarenské spoločnosti však musia podpísať dohodu s ochrannou skupinou. Skratka uvedená pod logom identifikuje výrobcu/spoločnosť zaoberajúcu sa zrením/hospodársky subjekt poverený porciovaním, ktorých výrobok je certifikovaný kontrolným orgánom a ktoré uvádzajú na trh „Pecorino Toscano“. Na bochníkoch alebo baleniach je etiketa schválená ochrannou skupinou. Na nej musí byť uvedená poznámka „Pecorino Toscano D.O.P.“ alebo „Pecorino Toscano D.O.P. stagionato“ (vyzretý), ktorá musí byť zjavne odlíšená od ostatných poznámok, či už ide o rozmer, alebo o písmo a umiestnenie, ako aj farebná ochranná známka, ktorá musí byť zobrazená raz či viackrát a musí byť veľká aspoň 15 mm.

ZHRNUTIE

NARIADENIE RADY (ES) č. 510/2006

„PECORINO TOSCANO“

ES č.: IT-PDO-0117-0020-09.07.2004

CHOP ( X ) CHZO ( )

Toto zhrnutie obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Ministero delle Politiche Agricole e Forestali Adresa: Via XX Settembre 20 00187 Roma RM ITALIA Telefón +39 0646655106 Fax +39 0646655306 E-mail: saco7@politicheagricole.it

2. Skupina:

Názov: Consorzio per la tutela del »Pecorino Toscano« D.O.P. Adresa: Via Goffredo Mameli 17 58100 Grosseto ITALIA Telefón +39 0564420038 Fax +39 0564429504 E-mail: info@pecorinotoscanodop.it Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.3 – Syry

4. Špecifikácia:

[zhrnutie podmienok uvedených v článku 4 ods. 2 nariadenia (ES) č. 510/2006]

4.1. Názov:

„Pecorino Toscano“

4.2. Opis:

„Pecorino Toscano“ je syr z plnotučného ovčieho mlieka pochádzajúceho z oblasti výroby, mäkký alebo polotvrdý a s charakteristickou konzistenciou (hnetený), s krátkym alebo dlhým zrením podľa toho, či sa používa ako stolový syr, alebo syr na strúhanie, valcovitého tvaru s rovnou vrchnou a spodnou stranou a mierne vypuklým bokom, ktorý má tieto rozmery: vrchná a spodná strana s priemerom 15 až 22 cm, bok s výškou 7 až 11 cm, hmotnosť sa pohybuje od 0,75 do 3,50 kg, pričom obsah sušiny sa rovná 40 % alebo viac v prípade polotvrdého druhu a 45 % v prípade mäkkého druhu. Kôrka je žltej farby rozličných odtieňov, v prípade mäkkého syra môže byť až tmavožltá; farba kôrky môže prípadne závisieť od spracovania; vnútro sa vyznačuje bielou farbou so slamovým nádychom v prípade mäkkého druhu a farbou so slamovým nádychom alebo slamovou farbou v prípade polotvrdého druhu. Vnútro má kompaktnú a ťažko krájateľnú štruktúru v prípade polotvrdého druhu s jemnými, nerovnomerne roztrúsenými okami; chuť je voňavá a výrazná, charakteristická pre osobitné výrobné postupy. Minimálne obdobie zrenia je 20 dní v prípade mäkkého syra a nesmie byť kratšie ako štyri mesiace v prípade polotvrdého syra.

4.3. Zemepisná oblasť:

Oblasť výroby „Pecorino Toscano“ zahŕňa celé územie regiónu Toskánska, celé územie susediacich obcí Allerona a Castiglione del Lago, ktoré sú súčasťou Umbrie, a celé územie obcí Acquapendente, Onano, San Lorenzo Nuovo, Grotte di Castro, Gradoli, Valentano, Farnese, Ischia di Castro, Montefiascone, Bolsena a Capodimonte, ktoré sú súčasťou regiónu Lazio.

4.4. Dôkaz o pôvode:

Každá fáza výrobného procesu musí byť kontrolovaná prostredníctvom evidencie výrobkov na vstupe a výrobkov na výstupe každej fázy. Vysledovateľnosť výrobku sa zaručuje týmto spôsobom a prostredníctvom zápisu do registrov určených na tento účel a spravovaných kontrolným orgánom chovateľov, stredísk na zber mlieka, výrobcov/spoločností zaoberajúcich sa zrením, syrární, baliarenských spoločností a hospodárskych subjektov poverených porciovaním, ako aj prostredníctvom vedenia registrov výroby a balenia a včasným hlásením vyrobených množstiev kontrolnému orgánu. Vyrobené množstvo mlieka a ovce, od ktorých pochádza surovina, musia okrem toho prejsť funkčnou kontrolou. Registre chovaných oviec, ktoré umožňujú zistiť celkový počet kusov dobytka, sa musia priebežne aktualizovať. Potrebné je tiež viesť register uvádzajúci vyrobené/stočené množstvá mlieka. V syrárňach je dôležité identifikovať skladovacie tanky, oddeliť mlieko vhodné na výrobu „Pecorino Toscano“ od nevhodného a evidovať postupy skladovania mlieka a manipulácie s ním. Takisto je potrebné viesť register výroby „Pecorino Toscano“. Každá fyzická alebo právnická osoba zapísaná v príslušných registroch sa podrobí kontrole kontrolného orgánu, ako sa ustanovuje v špecifikácii výroby a pláne kontroly.

4.5. Spôsob výroby:

„Pecorino Toscano“ sa musí vyrábať výlučne z plnotučného ovčieho mlieka pochádzajúceho z oblasti výroby. Základné krmivo pre ovce sa musí skladať zo zeleného alebo sušeného krmiva pochádzajúceho z miestnych prírodných pastvín, prípadne doplneného o seno a jednoduché krmivá pre zvieratá v koncentrovanej forme. Mlieko sa musí zraziť pri teplote od 33 °C do 38 °C pridaním kravskej syreniny tak, aby sa dosiahlo zrazenie plnotučného mlieka za 20 až 25 minút. Môže sa použiť surové či tepelne spracované až pasterizované mlieko a môže sa obohatiť o pôvodné, prírodné alebo vybrané baktérie mliečneho kvasenia. Počas fázy výroby syra treba dbať o to, aby rozdrobenie syreniny pokračovalo, až kým sa získajú hrudky veľkosti lieskového orecha v prípade mäkkého syra a veľkosti kukuričného zrna v prípade polotvrdého syra. Na prípravu polotvrdého syra môže byť syrenina aj tepelne spracovaná (varením) pri teplote od 40 °C do 42 °C počas 10 až 15 minút. Po rozdrobení a prípadnom varení sa syrenina uloží do foriem určených na tento účel, aby sa nechala odkvapkať srvátka. Odkvapkanie alebo syneréza sa vykonáva ručným lisovaním alebo sušením. Solenie sa vykonáva tak, že syr sa dá do soľanky obsahujúcej 17 – 19 % chloridu sodného, čo sa rovná 15 až 17 stupňom Baumé. Čas uloženia v soľanke v závislosti od hmotnosti v kg je minimálne osem hodín v prípade mäkkého syra a aspoň 12 až 14 hodín v prípade polotvrdého syra. Solenie sa môže vykonávať aj priamym pridaním soli. Syr môže byť upravený zvonka protiplesňovým výrobkom a musí zrieť vo vhodných priestoroch s teplotou od 5 do 12 °C a relatívnou vlhkosťou pohybujúcou sa od 75 do 90 %. Minimálne obdobie zrenia je aspoň 20 dní v prípade mäkkého syra a nesmie byť kratšie ako štyri mesiace v prípade polotvrdého syra.

Oblasť pôvodu mlieka a oblasti výroby a zrenia syra „Pecorino Toscano“ musia byť zhodné s oblasťou výroby vymedzenou v bode 4.3.

4.6. Spojenie:

Syr s veľmi dávnym pôvodom, ktorého výskyt potvrdzujú mnohé historické svedectvá od čias Etruskov, sa rozšíril v priebehu storočí v oblasti nazývanej „Maremma“, ktorá sa nachádza prevažne v regióne Toskánska. Výrobok sa tradične označoval názvami odrážajúcimi geografický pôvod alebo všeobecnejším pomenovaním „toscano“. Vzhľadom na veľmi podobné vlastnosti rozličných miestnych syrov sa časom vypracovala jednotná výrobná norma, ako aj jeden názov s odvolaním sa na uvedený historický a geografický rámec. Pokiaľ ide o prírodné faktory, treba upozorniť na osobitné charakteristiky chovu oviec realizovaného aj voľne na prírodných pastvinách bohatých na aromatické prírodné esencie, ktoré dodávajú osobitné vlastnosti mlieku určenému na jeho výrobu. Pokiaľ ide o ľudské faktory, okrem ich ekonomického významu preukázaného historicky, sa poznamenáva, že príslušné pastierske hospodárstva majú významnú sociálnu úlohu z dôvodu využívania takzvaných okrajových území, ktoré by sa bez tejto činnosti prestali postupne využívať, čoho dôsledkom by bolo ochudobnenie o prírodné zdroje.

4.7. Kontrolný orgán:

Názov: Certiprodop S.r.l. Adresa: Via Roggia Vignola 9 24047 Treviglio (BG) ITALIA Telefón +39 0363301014 Fax +39 0363301014 E-mail: certiprodop@virgilio.it

4.8. Označenie:

Na uvedenie na trh musí mať výrobok rozlišovaciu ochrannú známku označenia pôvodu. Táto ochranná známka musí byť vyznačená na boku bochníka atramentom na mäkkom syre a vyrazená za tepla na polotvrdom syre. Na vopred zabalených kusoch sa ochranná známka umiestňuje na balenie pod podmienkou, že sa to robí v oblasti pôvodu. Porciovaný „Pecorino Toscano“ sa môže baliť mimo oblasti pôvodu a na boku musí mať logo syrárne alebo spoločnosti zaoberajúcej sa zrením. Baliarenské spoločnosti však musia podpísať dohodu s ochrannou skupinou. Skratka uvedená pod logom identifikuje výrobcu/spoločnosť zaoberajúcu sa zrením/hospodársky subjekt poverený porciovaním, ktorých výrobok je certifikovaný kontrolným orgánom a ktoré uvádzajú na trh „Pecorino Toscano“. Na bochníkoch alebo baleniach je etiketa schválená ochrannou skupinou. Na nej musí byť uvedená poznámka „Pecorino Toscano D.O.P.“ alebo „Pecorino Toscano D.O.P. stagionato“ (vyzretý), ktorá musí byť zreteľne odlíšená od ostatných poznámok, či už ide o rozmer, alebo písmo a umiestnenie, ako aj farebná ochranná známka, ktorá musí byť zobrazená raz či viackrát a merať aspoň 15 mm.

Ochranná známka, ktorú treba uviesť na bochníkoch alebo na baleniach krájaných kúskov.

Prvá číslica označuje kategóriu, do ktorej patrí osoba umiestňujúca na trh výrobok: od 1 do 3, pokiaľ ide o syrárov; od 4 do 6, pokiaľ ide o spoločnosti zaoberajúce sa zrením; od 7 do 9, pokiaľ ide o hospodárske subjekty poverené porciovaním so sídlom v oblasti pôvodu.

Druhá a tretia číslica identifikujú číslo výrobcu syra/spoločnosti zaoberajúcej sa zrením/hospodárskeho subjektu povereného porciovaním, ktorých výrobok kontroluje kontrolný orgán.

Ochranná známka, ktorú treba uviesť na etikete:

Môže sa použiť farebná verzia so zelenou farbou nádeje, bielou farbou a krvavočervenou farbou alebo jednofarebná.